ROZHODNUTIE KOMISIE
z 13. októbra 2009,
ktorým sa povoľuje uvedenie na trh semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97
[oznámené pod číslom K(2009) 7645]
(Iba francúzske znenie je autentické)
(2009/827/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Spoločnosť Robert Craig & Sons požiadala 30. júna 2003 príslušné orgány Spojeného kráľovstva o povolenie uviesť na trh semeno šalvie (Salvia hispanica) a drvené semeno ako novú zložku potravín. Príslušný orgán Veľkej Británie na posudzovanie potravín vydal 7. mája 2004 svoju prvotnú hodnotiacu správu. V uvedenej správe daný orgán skonštatoval, že šalvia (Salvia hispanica) je pri navrhovaných spôsoboch použitia v potravinách bezpečná.
(2)
Komisia 14. júna 2004 zaslala prvotnú hodnotiacu správu všetkým členským štátom.
(3)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu produktu na trh. Preto sa 4. apríla 2005 uskutočnili konzultácie s Európskym úradom pre bezpečnosť potravín, ktorý 5. októbra 2005 vydal svoje stanovisko. Keďže žiadateľ nepredložil dostatočné dôkazy, EFSA vo svojom stanovisku nedospel k záveru, pokiaľ ide o bezpečnosť, ale bol ochotný znovu zvážiť žiadosť, ak žiadateľ poskytne dodatočné informácie.
(4)
Dňa 30. septembra 2006 bola zodpovednosťou za žiadosť poverená spoločnosť Columbus Paradigm Institute S.A., ktorá poskytla dodatočné údaje a informácie požadované zo strany EFSA. EFSA bol preto 21. januára 2008 požiadaný ukončiť posúdenie semena šalvie (Salvia hispanica) a drveného semena.
(5)
EFSA vydal svoje druhé stanovisko k bezpečnosti semena šalvie (Salvia hispanica) a drveného semena ako novej zložky potravín 13. marca 2009.
(6)
V uvedenom stanovisku EFSA uviedol, že poskytnuté informácie boli podpornými dôkazmi na vynesenie pozitívneho záveru o bezpečnosti semena šalvie a drvených celých semien šalvie. EFSA dospel predovšetkým k záveru, že je nepravdepodobné, že by používanie semena šalvie (Salvia hispanica) a drveného semena v pekárenských výrobkoch za špecifikovaných podmienok malo nepriaznivý účinok na verejné zdravie.
(7)
Na základe vedeckého posúdenia sa stanovilo, že semeno šalvie (Salvia hispanica) a drvené semeno šalvie spĺňa kritériá stanovené v článku 3 ods. 1 nariadenia (ES) č. 258/97.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Semeno šalvie (Salvia hispanica) a drvené semeno šalvie, ako sú špecifikované v prílohe, sa môžu uvádzať na trh v Spoločenstve ako nová zložka potravín na používanie v pekárenských výrobkoch s maximálnym obsahom 5 % semien šalvie (Salvia hispanica).
Článok 2
Označenie novej zložky potravín povolenej týmto rozhodnutím v označení potraviny, ktorá ju obsahuje, je „semená šalvie (Salvia hispanica)“.
Článok 3
Toto rozhodnutie je určené spoločnosti Columbus Paradigm Institute S.A., Chaussée de Tervuren 149, B-1410 Waterloo.
V Bruseli 13. októbra 2009